Гісторыя рознічнага гандлю доўгі час была занядбанай тэмай для айчыннай гістарыяграфіі. Пры савецкай уладзе гісторыя гандлю ў Беларусі ніколі не лічылася прыярытэтнай тэмай. На першае месца савецкія гісторыкі павінны былі ставіць вывучэнне прамысловасці, якая спараджала пралетарыят – сацыяльную апору ўлады бальшавікоў. З вялікай доляй упэўненасці можна сцвярджаць, што і ў сусветнай гістарыяграфіі большасць даследаванняў прысвечаны буйному гандлю: аналізу гандлёвых сувязей (імпарт-экспарт) і ўнутранага аптовага тавараабарота. Спецыяльныя акадэмічныя даследаванні рознічнага гандлю практычна нідзе і нікім не праводзіліся.